《睡起》
宋代·姚孝锡

生涯甘分寄耕桑，山色围门水绕墙。
困病久惩耽酒癖，爱閒犹有和诗忙。
檐冰滴砌春犹冷，野马浮川日渐长。
旧事老年多记忆，故园归梦正悠颺。

作者简介：徐州丰县人，字仲纯，号醉轩。徽宗宣和六年进士。授代州兵曹。金兵侵雁门，州将议以城降，孝锡投床大鼾，略不为意。后脱身移居五台，不仕。善治生，积粟至数万石，遇岁饥，尽出以赈贫乏，多全活。中年后，以家事付诸子，日与宾朋纵吟山水诗酒间。卒年八十三。有《鸡肋集》。